Lærlinger som ressurs i kirkelig sektor
Kirkegården som læreplass for lærlinger i anleggsgartnerfaget

Lærlingeordningen kan være både lønnsom, nyttig og praktisk for arbeidsgivere og arbeidstakere. I kirkelig sektor kan det være aktuelt med lærlinger i flere fag (feks barne- og ungdomsarbeid, salg og service, byggfag). Dette rundskrivet fokuserer på lærlinger i kirkegårdssektoren. Mye av innholdet vil likevel gjelde for alle fag. 
Det er det partssammensatte EVU-utvalget som har tatt initiativet til denne informasjonen.

Rapporten ”Kvalitet og verdighet”, fra det partssammensatte utvalget som bl.a. kartla gravferdssektorens kompetansebehov, viser at anleggsgartnerfaget på en meget god måte dekker kompetansebehovene for kirkegårdsarbeidere. Utvalget anbefaler bl a at kirkegårdene brukes som lærebedrift for lærlinger i anleggsgartnerfaget. 

Anleggsgartnere har kunnskap om biologi og teknikk som tilfredstiller kravene når man skal bygge og vedlikeholde alle typer grøntanlegg. Egen informasjon om anleggsgartnerfaget er under utarbeidelse. 

Opplæringen består av 2 år i skole (grunnkurs naturbruk og videregående kurs Anleggsgartnerfag) + 2 års læretid i bedrift/virksomhet. Noen elever velger en opplæringsmodell med 4 års læretid, der noe av tiden gjennom alle 4 år går med til undervisning.
Noen fordeler med lærlinger
-	Å være veileder for en lærling gir faglærte tilsatte nye utfordringer, utvikling i sitt arbeid og kontakt med fagmiljøet i sitt fag. Å veilede lærlinger vil derfor være meningsfullt og utviklende for den enkelte faglærte tilsatte.
-	Lærlinger bringer med seg nye ideer og ny kunnskap som kan virke vitaliserende og positivt for både arbeidsmiljø og arbeidsmetoder.
-	Lærlinger vil synliggjøre kirkegården for elever og undervisningsinstitusjoner og ha positiv betydning for rekruttering av kvalifisert arbeidskraft til kirkegårder.
Arbeidsforhold og økonomi 
-	Gir lovlig midlertidig arbeidskraft (man binder seg kun til 2 års læretid)
-	Gir rimelig arbeidskraft (lønnes 1. halvår med 30% av tariff, økende til 80% i 4.halvår)
-	Gir motivert og kvalifisert arbeidskraft
-	Gunstig der en vurderer økt bemanning og vil prøve ut behovet for en periode, eller der en vurderer redusert bemanning
-	Virksomheten vil ha arbeidsgiveransvar for lærlingen
-	Staten yter en viss økonomisk kompensasjon bl a for det administrative arbeidet knyttet til å ha en lærling (for tiden om lag kr. 70.000 over to år). Mange steder kan Opplæringskontoret gjøre dette arbeidet og vil da helt eller delvis få tilskuddet.
-	Se HTA kap 6 for lønnsbestemmelser og andre vilkår.
Krav til lærebedrifter
-	Må ha en kvalifisert anleggsgartner som er faglig ansvarlig for lærlingen. Veilederen bør være i full stilling
-	Arbeidsoppgavene på lærestedet må fylle kravene i læreplanen, slik at lærlingen får den opplæringen han/hun skal ha. De færreste anleggsgartnerbedrifter oppfyller dette kravet. Det er derfor vanlig at lærlinger har sin læretid fordelt på flere virksomheter/bedrifter. De fleste steder vil Opplæringskontoret (se nedenfor) organisere slikt samarbeid.
-	Lærlingen har selv ansvaret for egen læring. Veilederen skal derfor ikke bruke mye tid på lærlingen, men læringen skjer gjennom at veileder og lærling arbeider sammen. 
Hvordan få en lærling
-	Lærlinger er relativt populære (noe som indikerer at dette er en god investering). Det er derfor ikke sikkert at man får en lærling selv om man vil ha. 
-	Det er lettest å få en lærling hvis man ligger geografisk nær en skole som utdanner anleggsgartnere, men det er ikke et krav. 
-	Skoler med anleggsgartnerutdanning i dag:
Troms: Rå Videregående skole
Nord-Trøndelag: Staup Videregående skole
Sør-Trøndelag: Skjetlein Videregående skole
Hordaland: Hjeltnes gartnarskule
Rogaland: Øknevad videregåande skole
Vestfold: Gjennestad gartnerskole
Østfold: Kalnes videregående skole
Buskerud: Lier videregående skole
Akershus: Hvam videregående skole
Oslo: Sogn videregående skole
-	Det er to hovedveier til å få en lærling: 

1. Mest arbeidskrevende måte: Bedriften/virk-somheten tar selv alt ansvar, søker Fagopplæringsavdelingen/Fagopplæringskontoret i fylket om godkjenning som lærebedrift, rekrutterer lærlingen, skriver kontrakt med lærlingen, sørger for at lærlingen får dekket alle kravene i læreplanen gjennom læretida (evnt. gjennom samarbeid med annen bedrift) osv. Den statlige støtten tilfaller lærebedriften/virksomheten.

2. Enkleste måte: Bedriften/virksomheten melder seg inn i et opplæringskontor. Da blir bedriften automatisk godkjent som lærebedrift, opplæringskontoret ordner det formelle og det administrative omkring lærlingen. Den økonomiske kompensasjonen for lærlingen vil helt eller delvis tilfalle opplæringskontoret. Dette anses som en meget gunstig ordning. 

Opplæringskontoret ordner f eks: 
-	Godkjenning av kirkegården som lærested
-	Godkjenning av veileder
-	Evnt samarbeid med annen virksomhet/deling av læretid
-	Kontrakt med skolen, lærlingen og kirkegården
-	Oppmelding til fagprøve og annen oppfølging av lærlingen
-	Rekruttering av lærlinger/ ”reklame” for virksomheten
-	Evnt kursing og oppfølging av veiledere

For østlandsområdet er det etablert et eget Opplæringskontor for anleggsgartnerfaget. I andre landsdeler dekker opplæringskontorene flere fag. Oftest vil anleggsgartnerfaget ligge under OKAB (Opplæringskontoret for anlegg- og bergfag/anlegg- og byggfag), som drives av MEF (Maskinentreprenørenes forbund, http://www.mef.no). Navnet varierer litt fra fylke til fylke. I noen fylker har OKAB enda ikke godkjenning for anleggsgartnerfag, men kan søke godkjenning hvis en virksomhet melder interesse.
Noen opplæringskontor
-	Oslo, Akershus, Østfold, Vestfold, Hedmark, Buskerud og Oppland: SOA – Senter for opplæring i anleggsgartnerfaget 
http://www.soa-opplaringssenter.no
-	Trøndelag: OBI - Opplæringskontoret for Byggfagene i Inn-Trøndelag http://www.obi-ba.no, og Opplæringskontoret for byggfag i Namdal, http://www.okb-namdal.no.
-	Nord-Rogaland og Hordaland: OKAB Opplæringskontor for anlegg- og byggfag, tlf 55209880.
-	I Nordland, Troms og Finnmark har det normale til nå vært at bedriftene/virksomhetene selv tar det administrative ansvaret, jf. punkt 1 over.
-	I Telemark, Agder, Sogn og Fjordane og Møre og Romsdal er det ikke skoler som gir anleggsgartnerutdanning. Ønsker man likevel en lærling, ta kontakt fagopplæringskontoret eller med den lokale avdelingen av OKAB. (Møre og Romsdal: fagopplaering@mr-fylke.org, Telemark: Opplæringskontorene i Telemark http://www.okt.no, Agder: Opplæringskontoret for Byggfag i Agder http://www.byggfag.com, Sogn og Fjordane: Opplæringskontoret for anlegg- og bergfagene: http://www.mef.no/okab
Hva er et lærefag og en lærling?
Det nasjonale utdanningssystemets videregående opplæring deles inn i studieforberedende og yrkesfaglige studieretninger. De studieforberedende studieretningene er i hovedsak en videreføring av det gamle gymnaset. De yrkesfaglige studieretningene fører frem til yrkeskompetanse/fagbrev/svennebrev (til sammen 232 ulike fag er godkjent). De fleste yrkesfaglige studieretningene består av 2 år i skole pluss 2 års opplæring i bedrift. ”Lærling” er betegnelsen på eleven under opplæring i bedrift.

Informasjon om hvilke studieretninger og fag som er godkjent finnes i heftet ”Din videregående opplæring” (se under). Det er pr i dag lite realistisk å få opprettet flere lærefag. Derfor må også kirken ta i bruk de lærefag som allerede er godkjent innen det nasjonale utdanningssystemet.
Annen praktisk informasjon
-	Læreplan for anleggsgartnerfaget finnes bl a på Læringssenterets hjemmeside, http://www.ls.no 
-	Informasjon om strukturen på videregående opplæring og lærlingordningen finnes bl a beskrevet i rapporten ”Kvalitet og verdighet”, (KA) og i heftet ”Din videregående opplæring” (fås på alle videregående skoler).
-	Voksne arbeidstakere kan ha egne rettigheter til utdanning/praksis etter kompetansereformen, bl.a. gjennom ”Praksiskandidatordningen”. Vox, grønn linje, 800 84 804 gir mer informasjon om ordningene og kan opplyse om kontaktperson og telefonnummer i den enkelte fylkeskommune. Se også rundskriv om realkompetanse. 
Nyttige adresser
-	Grøntanleggsbransjens hjemmeside: http://www.utemiljo.info
-	Opplæringsrådet for naturbruksfag (ORNAB): http://www.ornab.no. Her finnes bl a oversikt over fylkenes Yrkesopplæringsnemnder.
-	NAML Norske Anleggsgartnere: http://www.naml.no
-	Kag.as Kompetansesenter anleggsgartner: http://www.kag.as
-	Læringssenteret: http://www.ls.no
-	Opplæringslova: http://www.lovdata.no (Lov om grunnskolen og den videregående opplæringa)

Frank Grimstad
adm.dir.